钦定古今图书集成/明伦汇编/氏族典/第319卷 > 《廖用贤尚友录》 > 丁世雄
## 钦定古今图书集成/明伦汇编/氏族典/第319卷 > 《廖用贤尚友录》 > 丁世雄

按《万姓统谱》：“世雄字少云，温岭人。父轼，进武校尉。少
云挟《周礼》应举，坐不如式罢。俄而校尉死，无兼子弟，
少云且读书，且应家，慨然曰：‘岂天之与我有限哉？我
非以家自没者也’。”即其居起高堂温室，辟园池，招致
四方名士与游，意欲有所论著。客自天台、雁荡来者，
必馆之，留连旬月，有依之不去者。凡乡人有官私急
难，常借助之，税役或为代输，疾病请药，死而无归者
为殓葬。有以伪死乞殓具者，少云不以疑也，亦畀之。
从弟希亮常訾少云似杜季良，轻薄少云，不为变。及
希亮得疾，垂绝而无妻，子幼，乃请少云属以后事。少
云杖泣曰：“弟毋匆匆。”他日少云经纪诸用，厚于希亮
在时人以此益多之。